b'\n_START_ARTICLE_\nBuri\n_START_PARAGRAPH_\nBuri so bili potomci zgodnjih nizozemskih naseljencev. Bili so predvsem kmetovalci, ki so \xc5\xbeiveli v Ju\xc5\xbeni Afriki od 17. stoletja dalje. Odnosi med njimi in precej poznej\xc5\xa1imi naseljenci, v glavnem Britanci, so se mo\xc4\x8dno poslab\xc5\xa1ali proti koncu devetnajstega stoletja. Britanska vlada je bila nejevoljna tudi zaradi tega, ker so Buri \xc5\xbeeleli poseliti tudi ozemlja, ki so jih Angle\xc5\xbei \xc5\xa1teli za svoja, Buri pa so se upirali, saj so se morali zaradi britanskih pritiskov \xc5\xbee ve\xc4\x8dkrat preseliti drugam. Napetost je oktobra 1899 prerasla v vojno, ki pa so jo Buri zaradi premo\xc4\x8di in izdatnej\xc5\xa1e rezerve na angle\xc5\xa1ki strani izgubili, kljub mnogim poni\xc5\xbeujo\xc4\x8dim porazom angle\xc5\xa1ke vojske. Horatio Kitchener, od novembra 1900 vrhovni poveljnik britanskih sil v Ju\xc5\xbeni Afriki, je brezobzirno uni\xc4\x8deval burske kmetije, njegova koncentracijska tabori\xc5\xa1\xc4\x8da za burske \xc5\xbeenske in otroke (zaradi zanemarjenosti jih je umrlo 20 000), pa so imela grozljive posledice \xc5\xa1e 30 let pozneje.'